Category: ΠΑΡΑΟΛΥΜΠΙΑΚΑ ΑΘΛΗΜΑΤΑ - Φυσικη Αγωγη +1 το κρατουμενο
Ζωντασ για λιγο στο σκοταδι 2014
Εφαρμογή μιας καλής πρακτικής ενός σεναρίου διδασκαλίας που δημιούργησα την περασμένη χρονιά στο 26ο Δημοτικό Σχολείο Αχαρνών. Φέτος εφαρμόστηκε στο ίδιο σχολείο, μέσα από τη συνεργασία με τη δασκάλα της ΣΤ' τάξης κ. Στέλλα Γιακουμάκη, για τις ανάγκες του σεναρίου διδασκαλίας μιας ενότητας στη γλώσσα με θέμα τα άτομα με ειδικές δεξιότητες η οποία έγινε διαθεματικά και με την χρήση των Τ.Π.Ε.
Μέσα από τη Φυσική Αγωγή οι μαθητές ευαισθητοποιούνται με βιωματικό τρόπο σε σχέση με τα άτομα με προβλήματα όρασης.
Πως είναι να ζεις στο σκοτάδι; Ποιες είναι οι δυσκολίες; Μέσα από το βίωμα στόχος είναι να αισθανθούν οι ίδιοι αυτές τις δυσκολίες, να ευαισθητοποιηθούν, να αποδεχθούν, να κατανοήσουν και να αλλάξουν συμπεριφορά στην καθημερινότητά τους, δείχνοντας σεβασμό προς το διαφορετικό!
Βιωματική προσέγγιση μέσα από το μάθημα της Φυσικής Αγωγής.
Συνδυαστική μάθηση μέσα από τη διαθεματικότητα.
Απόκτηση και ανάπτυξη κινητικών δεξιοτήτων.
Ανάπτυξη σχέσης εμπιστοσύνης μεταξύ των μαθητών.
Ανάπτυξη ψυχοκινητικών δεξιοτήτων.
Ανάπτυξη κιναισθητικής αντίληψης.
Καλλιέργεια θετικής στάσης και αλλαγή συμπεριφοράς προς το διαφορετικό.
Αποδοχή της διαφορετικότητας.
Ανάπτυξη της ενσυναίσθησης.
Ανάπτυξη αντιληπτικών ικανοτήτων μέσω της ακοής και της αφής.
Απόκτηση γνώσης για παραολυμπιακά αθλήματα.
Έκφραση μέσα από τον προφορικό και γραπτό λόγο.
Η δραστηριότητα πραγματοποιήθηκε σε τέσσερις φάσεις.
Στην πρώτη φάση μέσα στο γήπεδο με τη χρήση διαφόρων οργάνων της γυμναστικής διαμορφώθηκε μια πίστα με διάφορα εμπόδια. Οι μαθητές χωρίστηκαν σε ζευγάρια και ο ένας έκλεισε τα μάτια με μαντήλι. Για να αναπτυχθεί η μεταξύ τους εμπιστοσύνη κινήθηκαν στο χώρο μακριά από τα εμπόδια και ο προπορευόμενος με ανοιχτά μάτια οδηγούσε τον άλλο ανάμεσα στα εμπόδια και στη συνέχεια μέσα και πάνω από αυτά. Στη συνέχεια αποχώρησε αφήνοντας τον "τυφλό" να κινηθεί μόνος στο χώρο. Στο τέλος ο "τυφλός" κινήθηκε στο χώρο με τη βοήθεια ράβδου για μπαστούνι. Ακολούθησε αλλαγή ρόλων.
Στη δεύτερη φάση βγήκαμε έξω απ΄το σχολείο που υπάρχουν "οδηγοί όδευσης τυφλών" και ενημερώθηκαν οι μαθητές για τις διαφορετικές πλάκες και τι σημαίνουν. Έκλεισαν τα μάτια με μαντήλια και κινήθηκαν με τη ράβδο για μπαστουνάκι πάνω στους οδηγούς, βιώνοντας σε πραγματικές συνθήκες πως είναι να κινείται ένας τυφλός στο δρόμο!!
Στην τρίτη φάση οι μαθητές αναζήτησαν στο διαδίκτυο φωτογραφίες από οδηγούς όδευσης τυφλών που παρεμποδίζονται από ασυνείδητους συμπολίτες μας και πληροφορίες για το Goalball.
Με την προβολή επιλεγμένων βίντεο οι μαθητές γνώρισαν το παραολυμπιακό άθλημα Goalball, για τυφλούς και για άτομα με μειωμένη όραση.
Στην τέταρτη φάση εξοικειώθηκαν πρώτα σε απλές ασκήσεις με τη μπάλα του Goalball και στη συνέχεια χωρίστηκαν σε ομάδες και έπαιξαν!!
Η δραστηριότητα ολοκληρώθηκε με συζήτηση με τους μαθητές για το πώς αισθάνθηκαν σε όλες τις φάσεις τις δραστηριότητας. Γράφουν συνθήματα, εντυπώσεις, προβληματισμούς, εκφράζοντας τα συναισθήματα που βίωσαν μέσα από τις εμπειρίες που έζησαν.
Το σενάριο διδασκαλίας μέσα από τη Δράση "Εγώ, εμείς, οι άλλοι, τόσο διαφορετικοί και τόσο ίδιοι" σε προηγούμενη ανάρτηση εδώ
Πνευματικά δικαιώματα © 2013 Μαρία Τσουκνίδα